ПФК „Нефтохимик“ (Бургас)

„Нефтохимик“ е български футболен клуб от град Бургас, участник в „А“ Областна аматьорска група. Играе домакинските си срещи на спортен комплекс „Нефтохимик“ в ж. к. Изгрев, Бургас.
Цветовете на клуба са зелено, черно и бяло.
След като автентичният футболен клуб, носил имената Строител, Нефтохимик и последно Нафтекс (Бургас), прекратява съществуването си след края на сезон 2008/09, на 7 юли 2009 г. клубни легенди обявяват, че Нефтохимик ще продължи да съществува. За целта малкият бургаски отбор „Атлетик“ (основан 2007 г.) променя името си на „Нефтохимик 1986“, а Митко Събев прехвърля на клуба всички нематериални активи. През сезон 2009/10 отборът участва в Югоизточната В група, където завършва на 3-то място. Отборът домакинства на стадион „Червено знаме“ в квартал Долно Езерово в Бургас, тъй като клубният му стадион „Лазур“ е използван от Черноморец на Събев.
През сезон 2010/11 Нефтохимик завършва на 2-ро място в групата след Ботев (Пловдив). Бургазлии се класират за бараж срещу Септември (Тервел), който печелят с 1:0 и се завръщат в Б група. Освен това печелят Купата на аматьорската футболна лига като във финала побеждават с 5:4 след дузпи (2:2 след продължения) Спартак (Варна).
През сезон 2012/13 отборът завършва на 1-во място в Б група и отново придобива елитен статут след 7-годишна пауза. Не успява обаче да се задържи в А група. През сезон 2013/14 бургазлии финишират на 12-о място от 14 отбора и изпадат. На 27 юни 2014 г. поради тежки финансови задължения клубът отново е разформирован. Всички футболисти на тима са освободени.
През юли 2014 г. Нефтохимик е пререгистриран като сдружение с нестопанска цел (СНЦ) и възкръсва за трети път в своята история (след 1981 г. и 2009 г.). Стартира сезон 2014/15 от най-ниското ниво – Б областна група. През януари 2015 г. е съобщено, че ПФК Бургас (бивш Мастер Бургас), който участва в Б група от новият сезон 2015/16 ще носи името Нефтохимик. Клубът доиграва сезона с името ПФК Бургас, но вече със зелено-бели клубни цветове, а СНЦ Нефтохимик доиграва сезона в областната група.
На 11 юни 2015 г. ПФК Бургас променя идентичността си и е преименуван на Нефтохимик 1962. На 21 юни 2015 в клуба се влива СНЦ ФК Нефтохимик Бургас 1962 от областната група. През лятото на 2016 г. клубът е поканен да се включи в новосформираната Първа професионална футболна лига и приема поканата. През сезон 2016/17 завършва на 12-о място, което отрежда на бургазлии да играят бараж за оставане с Витоша (Бистрица). Мачът е загубен с 0:1 и отборът изпада във Втора лига. Междувременно на 30 септември 2017 г. към клубът се влива аматьорският ФК Локомотив (Бургас), като детско-юношеската школа на Локомотив става част от тази на Нефтохимик, а обединилите се отбори ще се състезават под името и с цветовете на Нефтохимик. Пропадането на клуба продължава и през сезон 2017/18. В хода на кампанията са постигнати само две победи, което води до свличане в аматьорската Трета лига. Клубът престоява само един сезон извън професионалния футбол. През новия сезон Нефтохимик успява да спечели промоция обратно във Втора лига, завършвайки 1-ви, след като доминира в лигата с 29 победи, 3 равенства и само 2 загуби. Те успяват да победят градския съперник ФК Черноморец 1919 (Бургас) на два пъти.
В първия си сезон отново при професионалистите, Нефтохимик завършва 5-ти, точно преди първенството да бъде спряна поради пандемията от COVID-19 само на 9 точки зад 3-ия Монтана, който получава промоция. "Шейховете" започват сезона с домакинство на Арена Созопол, поради липса на финансова подкрепа. В първия си домакински мач Нефтохимик успява да победи дългогодишния си съперник Спартак (Варна) с 5:0.
На 22 ноември 2019 г. Нефтохимик подписва 5-годишен спонсорски договор с българската компания за залагания "efbet", която сключва финансово споразумение със собственика на Стадион Лазур Митко Събев за връщането на клуба в първоначалния му дом, преименуването и ребрандирането му на "Ефбет Арена Бургас".
На 4 ноември 2021 г. лицензът за професионален футбол на Нефтохимик е отнет от Лицензионната комисия към БФС в резултат на неспазване на правилата за финансов феърплей и неизплатени плащания към персонала и държавните институции. През следващите дни отборът е изваден от групата и мачовете му анулирани. На 19 ноември БФС потвърждава решението си и изважда Нефтохимик от групата, като анулира всички изиграни до този момент мачове.
Отборът се присъединява към „Б“ областна група, петото ниво на българския футбол, за сезон 2022/23 и печели групата, за да се изкачи в „А“ областна група през 2023 г.
Клубът престоява само един сезон извън професионалния футбол. През 2018/19 завършва безапелационно на 1-во място в Югоизточната Трета лига. През 2019/20 бургазлии са сред водещите отбори във втория ешелон, финиширайки на 5-о място в класирането.
Нефтохимик играе домакинските си срещи на стадион „Лазур“ в квартал Лазур в Бургас. Съоръжението е с електрическо осветление и капацитет от 18 037 места.
Стадионът е построен през 1967 г., а през 1997 г. е основно реконструиран. Официалното му откриване след реконструкцията е на 13 април 1997 г. Северната и южната трибуни са покрити с козирки, под които са разположени 10 000 седалки. Размерите на игрището са 116 х 78 метра.
До 2002 г. стадионът се казва „Нефтохимик“, а след това – „Нафтекс“. През 2006 г. е преименуван на „Лазур“. През 2019 г. е преименуван на „Ефбет Арена“, във връзка с договор с Ефбет, компанията ще плаща наемът на стадиона за 5 години и ще подпомага финансово отбора чрез реклама, а в замяна съоръжението е прекръстено на нейно име. Съоръжението е Категория 3 звезди на УЕФА и на него могат да се играят мачове от Европейските клубни турнири.
Към 1 ноември 2020 г.